ชงรื้อใหญ่กม.ศุลกากรแก้20ประเด็นล้างทุจริต
สมชัยเสนอรื้อใหญ่กฎหมายศุลกากรแก้ 20 ประเด็นหวัง ล้างทุจริต
19 พ.ย. 2557

สมชัยเสนอรื้อใหญ่กฎหมายศุลกากรแก้ 20 ประเด็นหวัง ล้างทุจริต 
นายสมชัย สัจจพงษ์ อธิบดีกรมศุลกากร เปิดเผยว่า กรมได้เสนอแก้ไขกฎหมายกรมศุลกากรครั้งใหญ่ เพื่อให้ นายสมหมาย ภาษี รมว.คลัง พิจารณาเห็นชอบแล้ว โดยมีการแก้ไขกว่า 20 ประเด็นสำคัญตามความต้องการของผู้ประกอบการ คาดว่าคลังจะเสนอให้คณะรัฐมนตรี (ครม.) เห็นชอบได้ภายในปีนี้และให้สภานิติบัญญัติแห่งชาติ (สนช.) พิจารณาได้ในต้นปีหน้าและมีผลบังคับใช้ภายในกลางปี 
สำหรับการแก้ไขกฎหมายกรมศุลกากร ประกอบด้วย การแก้ไขรางวัล สินบนนำจับให้ลดลงจากปัจจุบัน ผู้แจ้งเบาะแสจะได้สินบน 30% และเจ้าหน้าที่ได้รางวัล 25% โดยไม่มีการกำหนดเพดาน โดยได้แก้ไขเป็นสินบน 30% แต่ไม่เกิน 10 ล้านบาท ส่วนรางวัลลดเหลือ 15% แต่ไม่เกิน 5 ล้านบาท ซึ่งการมีสินบนรางวัลนำจับยังจำเป็นต้องมีอยู่ เพราะผู้แจ้งเบาะแสมีความเสี่ยง และเจ้าหน้าที่ยังต้องการกำลังใจในการทำงาน 
นอกจากนี้ จะมีการแก้กฎหมายเรื่องบทลงโทษ จากเดิมความผิดสำคัญของ กรมศุลกากร 3 ประเภท ได้แก่ 1.การลักลอบนำเข้าสินค้า 2.การหลีกเลี่ยง เช่น สำแดงราคา หรืออัตราภาษีไม่ตรง และ 3.หลีกเลี่ยงข้อห้ามกำกับ เช่น ไม่มีใบอนุญาต ทั้งหมดจะมีโทษเท่ากันหมด คือ ปรับ 4 เท่า ของราคาสินค้ารวมอากร และจำคุกไม่เกิน 10 ปี ซึ่งได้มีการแก้ไขใหม่เพื่อให้ศาลใช้ดุลพินิจในการลงโทษตามความหนักเบาของความผิด เป็นต้น 
"จากการประเมินของบุคคลภายนอกขณะนี้ปัญหาการทุจริตในกรมศุลกากรลดลง ซึ่งนับว่าเป็นเรื่องดี" นายสมชัย กล่าว